b"\n_START_ARTICLE_\nEdvard Rambusch\n_START_PARAGRAPH_\nEdvard Johan Carl Rambusch (7. maj 1846 i Kors\xc3\xb8r \xe2\x80\x93 3. januar 1934 p\xc3\xa5 Atlanterhavet) var en dansk officer og politiker, bror til Hartvig Rambusch._NEWLINE_Han var s\xc3\xb8n af fhv. stationsforstander C.A.G. Rambusch (d\xc3\xb8d 1910) og hustru Helene f. Wetehe (d\xc3\xb8d 1892). Han tog pr\xc3\xa6limin\xc3\xa6reksamen fra Slesvig Domskole 1863; var telegrafist 1863-74, officersaspirant 1864; ved Landv\xc3\xa6senet 1864-68; korporal 1869; sekondl\xc3\xb8jtnant 1870; premierl\xc3\xb8jtnant i Ingeni\xc3\xb8rkorpset 1874; kaptajn 1883. Han tog afsked 1893 som karakteriseret oberstl\xc3\xb8jtnant._NEWLINE_Han var revisor i et handelshus 1898-1908, Landstingsmand for 1. Kreds fra 1903 til 1918, medlem af Centralkomiteen fra 1904, af kredsbestyrelsen for H\xc3\xb8jres Arbejder- og V\xc3\xa6lgerforenings 5. kreds (formand fra 1908), bestyrelsesmedlem i K\xc3\xb8benhavns konservative V\xc3\xa6lgerforenings 5. (senere 4.) kreds 1890-1919, formand 1908-10, \xc3\xa6resmedlem 1919, medlem af komit\xc3\xa9en for Garderh\xc3\xb8jfortet; Correspondent honoraire for Academie d'A\xc3\xa9rastation M\xc3\xa9teorologique 1887 og Ridder af Dannebrog._NEWLINE_Han har konstrueret et felttelefonapparat, en blinklanterne til signalisering om natten samt indf\xc3\xb8rt en del mindre forbedringer af h\xc3\xa6rens telegraf- og signalmateriel; forest\xc3\xa5et organisationen af kystsignal- og udkigstjeneste samt luftballontjeneste i h\xc3\xa6ren; har forest\xc3\xa5et opf\xc3\xb8relsen af Fortunfortet, Bagsv\xc3\xa6rdfortet og Hvid\xc3\xb8re Batteri m.m._NEWLINE_Han skrev talrige afhandlinger i blade, tidsskrifter og konversationsleksika\xc2\xa0; har holdt et stort antal foredrag om milit\xc3\xa6re, historiske og tekniske emner. Han var medejer af hedeplantagen Lerkenfeldts Bjerge og aktiv i den politiske sag for opdyrkningen af heden. Der blev rejst en mindesten 1927 for hans indsats i dette regi. I 2009 sendte DR et radioprogram om den mangefacetterede person Rambusch._NEWLINE_Han var gift med Julie Theodora f. Kjeldsen, f. 28. december 1843 p\xc3\xa5 Lerkenfeldt, d. 20. maj 1916 i K\xc3\xb8benhavn, datter af godsejer Mathias Kjeldsen (d\xc3\xb8d 1880) og Hustru Melk f. Faurschou (d\xc3\xb8d 1896). Hendes gravsten fik denne inskription: I Strid Du var mig Seirens L\xc3\xb8n. Mod Tvivl min faste Borg. I Aandens F\xc3\xa6rd min Muse Skj\xc3\xb8n. Min bedste Tr\xc3\xb8st i Sorg. \xc3\x86gteparrets gravsted findes p\xc3\xa5 Garnisons Kirkeg\xc3\xa5rd i K\xc3\xb8benhavn._NEWLINE_Han d\xc3\xb8de p\xc3\xa5 Atlanterhavet ombord p\xc3\xa5 motorskibet Milwaukee  under sejlads mellem Funchal og Hamburg efter en rejse til Madeira."